บลจ.วรรณแนะ ลงทุนระยะสั้น รอประเมินดบ.
บลจ.วรรณ แนะลงทุนตราสารหนี้สั้น รอประเมินสถานการณ์ หลังคาด
10 ก.พ. 2555

บลจ.วรรณ แนะลงทุนตราสารหนี้สั้น รอประเมินสถานการณ์ หลังคาด 
ธปท.จะคงดอกเบี้ย 3% ไปถึงไตรมาส 3 พร้อมออกกอง 3 เดือน จ่าย 3.17% และ 6 เดือน จ่าย 3.415% ต่อปี
นายวิน อุดมรัชตวนิชย์ ประธานเจ้าหน้าที่บริหารการลงทุน บริษัทหลักทรัพย์จัดการกองทุนรวม (บลจ.) วรรณ กล่าวว่า ในช่วงนี้นักลงทุนควรจะลงทุนตราสารหนี้ระยะสั้นประมาณ 3-6 เดือน เพื่อรอประเมินสถานการณ์การลงทุนในช่วงต่อไปก่อน เนื่องจากคาดว่าธนาคารแห่งประเทศไทย (ธปท.) น่าจะคงอัตราดอกเบี้ยนโยบายไว้ที่ 3% ไปจนถึงไตรมาส 3 
ทั้งนี้ นายวิน กล่าวว่า เนื่องจากในขณะนี้เศรษฐกิจไทยและเศรษฐกิจโลกมีแนวโน้มที่ดีขึ้นกว่าที่คาด อีกทั้งปัจจัยจากการที่รัฐบาลจะเริ่มปรับขึ้นค่าจ้างขั้นต่ำในช่วงเดือน เม.ย.นี้ อาจจะส่งผลให้อัตราเงินเฟ้อปรับเพิ่มขึ้นได้จากปัจจุบัน ขณะที่การโอนหนี้ของกองทุนเพื่อการฟื้นฟูและพัฒนาระบบสถาบันการเงิน (FIDF) ไปยัง ธปท.ไม่ชัดเจน อาจทำให้อัตราดอกเบี้ยในตลาดเงินมีความผันผวนในช่วงสั้นๆ
พร้อมกันนี้ บลจ.วรรณ จะเปิดขายกองทุนเปิดวรรณตราสารหนี้ 3M1 (1FIX-3M1) และกองทุนเปิด วรรณ ไฟแนนเชียล อินสตรูเมนท์ 6M/1 (1FIN6M/1) รอบใหม่ระหว่างวันที่ 6-13 ก.พ.นี้ โดยกองทุนเปิด 1FIX-3M1 เป็นกองทุนรวมตราสารแห่งหนี้ โดยจะเน้นลงทุนในตั๋วแลกเงินของบริษัท เอเซียเสริมกิจลีสซิ่ง (BBB+) ประมาณ 25% ตราสารหนี้ระยะสั้น ICBC (A) ประมาณ 24% และเงินฝาก 44% คาดผลตอบแทนหลังหักค่าใช้จ่ายประมาณ 3.17% ต่อปี และกองทุนเปิด 1FIN6M/1 จะลงทุนในตั๋วแลกเงินของบริษัท เอเซียเสริมกิจลีสซิ่ง (BBB+) ประมาณ 23% ตั๋วแลกเงินของบริษัท อยุธยา ดีเวลลอปเม้นท์ ลีสซิ่ง (A+) ประมาณ 10% และเงินฝากอีก 44% คาดผลตอบแทนหลังหักค่าใช้จ่ายประมาณ 3.415% ต่อปี